

**РЕПУБЛИКА БЪЛГАРИЯ**

**ОБЛАСТ ПЛЕВЕН**

**ОБЩИНА НИКОПОЛ**

**ДО**

**ОБЩИНСКИ СЪВЕТ – НИКОПОЛ**

**ДОКЛАДНА ЗАПИСКА**

**от**

**ЕМИЛ АСЕНОВ ЦЕКОВ – кмет на Община Никопол**

**ОТНОСНО:** **Наредба за изменение на Наредба № 37 за определянето и администрирането на местните такси и цени на услуги на територията на община Никопол.**

**УВАЖАЕМИ ГОСПОДИН ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

Подзаконовото нормативно регулиране е конституционно призната функция на висшите органи на изпълнителната власт, осъществявана в публичен интерес. Дейността по издаване на нормативни административни актове, бидейки същностен белег на държавното и местното самоуправление, и основен правен регулатор, се подчинява на общите принципи на чл. 4, чл. 8 и чл. 12 от Административнопроцесуалния кодекс (АПК) – законност, равенство и достъпност, публичност и прозрачност, и принципите на чл. 26, ал. 1 от Закона за нормативните актове (ЗНА) – необходимост, обоснованост, предвидимост, откритост, съгласуваност, субсидиарност, пропорционалност и стабилност.

Ръководен от горните основни начала на политическото устройство на РБ и нормотворческия процес, предлагам на Вашето внимание и на вниманието на гражданите проект на Наредба за изменение на Наредба № 37 за определянето и администрирането на местните такси и цени на услуги на територията на община Никопол, приета с Решение № 173/27.02.2009 г., изм. и доп. с Решение № 272/27.11.2009 г., Решение № 286/29.01.2010 г., Решение № 392/29.10.2010 г., Решение № 415/31.01.2011 г., Решение № 530/29.07.2011 г., Решение № 77/21.04.2012 г., Решение № 126/26.06.2012 г., Решение № 148/06.07.2012 г., Решение № 360/30.09.2013 г., Решение № 492/30.07.2014 г., Решение № 553/30.01.2015 г., Решение № 117/14.09.2016 г., Решение № 293/20.12.2017 г. и Решение № 556/23.06.2023 г. на Общински съвет – Никопол.

1. **Причини, налагащи приемането на наредбата и целите, които се поставят с приемането на акта (съгласно чл. 28, ал. 2, т. 1 и т. 2 от ЗНА):**

Настоящият проект на Наредба разглежда размера на потребителска такса по предоставяне на социална услуга Домашен социален патронаж, финансирана от бюджета на Община Никопол и цели актуализация на подзаконовия нормативен акт, отнасяща се до измененията от 01.04.2022 г. в Закона за местните данъци и такси (ЗМДТ), Закона за предучилищното и училищното образование (ЗПУО) и Закона за здравето (ЗЗ), за отмяна на таксите, които дотогава се събираха от родителите на деца за ползване на детски ясли и детски градини. В тази си част актуализацията третира единствено формалното привеждане в съответствие с актове от по-висок нормативен ранг. Откакто държавата осигурява средства за издръжката в детските заведения, общинска администрация не е начислявала, нито събирала такси за посещение на децата в яслени групи и в другите възрастови групи на детските градини на територията на община Никопол.

Що се отнася до услугите на Домашен социален патронаж, последните са предназначени за хора, които са затруднени със задоволяване на основните си жизнени потребности – възрасти, самотно живеещи, хора в неравностойно положение, ветерани от войните и военноинвалиди, жители на общината с ниски доходи или без доходи, в съответствие с Наредба № 15 за реда и условията за предоставяне на социални услуги от Домашен социален патронаж в община Никопол.

ДСПатронаж е местна дейност и се финансира чрез общинския бюджет. Разходите за дейността се покриват, както с приходи за местни дейности, така и с такса, събирана от ползвателите на услугата.

В община Никопол функционират два ДСПатронажа – по един в Никопол и в с. Новачене.

От приемането на действащата на територията на община Никопол Наредба за местните такси и цени на услуги през 2009 г., до настоящия момент, таксата за лице, ползващо услугите на ДСП не е променяна и е в максимален размер от 45,00 лв.

Само за сравнение, представям данни за доходите на населението за 2009 и 2024 г.:

|  |  |  |  |
| --- | --- | --- | --- |
|  | **МРЗаплата** | **Минимална пенсия** | **Средна пенсия** |
| **2009 г.** | 240 лв. | 136 лв. | 288 лв. |
| **2024 г.** | 933 лв. | 580 лв. | 883 лв. |
| **% Завишение** | 388,75 % | 426,47 % | 306,59 % |

Съгласно действащата нормативна уредба, определянето на таксата по ползване услугите на ДСПатронаж следва да се съобрази с реалната издръжка на едно лице и включва месечните разходи за храна, постелен инвентар и облекло, перилни и хигиенни материали, транспортни разходи за разнасяне на храната, както и съответната част от общите разходи за електрическа и топлинна енергия, вода, канализация и битови отпадъци, с изключение на даренията и завещанията от местни и чуждестранни физически и юридически лица (арг. чл. 86 от ЗМДТ).

Разпознавайки социалната политика като свой приоритет, местната власт, с грижа към най-чувствителната част от местното население, поема рисковете и тежестта за нормалното функциониране дейността на патронажите в общината.

Погледнато в ретроспекция за последните три години, финансирането на дейността изглежда така:

|  |  |  |  |  |  |  |
| --- | --- | --- | --- | --- | --- | --- |
| **Период**  **/години/** | **Приходи**  **от такси за ползван ДСП**  /в лева/ | **Разходи за издръжка,**  **допустими за покриване с таксата**  /в лева/ | **Разходи за заплати и осигурителни плащания**  /в лева/ | **ОБЩО РАЗХОДИ ДСПартонаж**  /в лева/ | **Дофинансиране на издръжката**  /в лева/ | **ОБЩО дофинансиране на ДСПатронаж**  /в лева/ |
| 2021 | 69 307 | 98 561 | 116 140 | 214 701 | 29 254 | 145 394 |
| 2022 | 69 961 | 108 031 | 132 208 | 240 239 | 38 070 | 170 278 |
| 2023 | 79 696 | 121 397 | 152 341 | 273 738 | 41 701 | 194 042 |

През 2023 г. през двата патронажа са преминали 1856 ползватели или средно 154,67. При разходи за издръжка за цялата 2023 година от 121 397 лв., реалната месечна издръжка на едно лице се формира в размер на **65,41 лв.**

Ето защо, за да достигнем нивото на покриване на разходите за издръжка на дейността от 2023 г., съблюдавайки поемането от общината на основната тежест – за покриване разходите за възнаграждения и осигурителни плащания на персонала в патронажите, увеличени с близо 20 %, както и предвид инфлационните процеси, предлагам максималният размер на таксата да бъде определен на **65 лв.**

1. **Финансови и други средства, необходими за прилагането на наредбата (по чл. 28, ал. 2, т. 3 от ЗНА):**

Прилагането на измененията по наредбата, няма да е свързано с изразходване на допълнителни финансови средства от бюджета на Общината, както и с ангажиране на допълнителни човешки ресурси.

1. **Очаквани резултати от прилагането на наредбата, включително финансови такива (по чл. 28, ал. 2, т. 4 от ЗНА):**

Актуализиране на нормативната база, отнасяща се до предлаганите местни услуги и техните такси и цени и покриване на разходите свързани с реалната издръжка на едно лице. При такова увеличение, на годишна база, очакваният размер на приходите е около 120 хил. лв. (около 40 хил. лв. допълнително), при запазен брой ползватели, както през 2023 г. Това би дало възможност на общината да запази и подобри качеството на предоставяне на услугата.

1. **Анализ за съответствие с правото на Европейския съюз:**

Предлаганият проект на проект на Наредба за изменение на Наредба № 37 за определянето и администрирането на местните такси и цени на услуги на територията на община Никопол, приета с Решение № 173/27.02.2009 г., изм. и доп. с Решение № 272/27.11.2009 г., Решение № 286/29.01.2010 г., Решение № 392/29.10.2010 г., Решение № 415/31.01.2011 г., Решение № 530/29.07.2011 г., Решение № 77/21.04.2012 г., Решение № 126/26.06.2012 г., Решение № 148/06.07.2012 г., Решение № 360/30.09.2013 г., Решение № 492/30.07.2014 г., Решение № 553/30.01.2015 г., Решение № 117/14.09.2016 г., Решение № 293/20.12.2017 г. и Решение № 556/23.06.2023 г. на Общински съвет – Никопол, е подзаконов нормативен акт, поради което съответствието й с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя, предвид съответствието на проекта на Наредбата с основния нормативен акт (ЗМДТ) и други закони, предвиждащи изискване и правомощия за събиране на данъци, както и тяхното образуване.

С оглед изложеното в настоящата докладна записка и на основание чл. 7, ал. 2 и чл. 8 от ЗНА, във връзка чл. 21, ал. 1, т. 7 и ал. 2 от ЗМСМА, във връзка чл. 9 от ЗМДТ, както и на основание чл. 76, ал. 3 и чл. 79 от АПК, предлагам на Общински съвет – Никопол да приеме следното

**Р Е Ш Е Н И Е:**

1. **Общински съвет – Никопол приема Наредба за изменение на Наредба № 37 за определянето и администрирането на местните такси и цени на услуги на територията на община Никопол, приета с Решение № 173/27.02.2009 г., изм. и доп. с Решение № 272/27.11.2009 г., Решение № 286/29.01.2010 г., Решение № 392/29.10.2010 г., Решение № 415/31.01.2011 г., Решение № 530/29.07.2011 г., Решение № 77/21.04.2012 г., Решение № 126/26.06.2012 г., Решение № 148/06.07.2012 г., Решение № 360/30.09.2013 г., Решение № 492/30.07.2014 г., Решение № 553/30.01.2015 г., Решение № 117/14.09.2016 г., Решение № 293/20.12.2017 г. и Решение № 556/23.06.2023 г. на Общински съвет – Никопол, представляваща Приложение № 1 към настоящото решение.**

**ВНОСИТЕЛ:**

**ЕМИЛ ЦЕКОВ**

**Кмет на Община Никопол**